f63a9a46fd35c7ed713eb4b8a5899596
Jeg bor i et hus med 1.sal, hvor vi har et badeværelse. Jeg vil gerne have badeværelse i stue og kælder også. Skal jeg lave en byggetilladelse? Tidligere var der toilet i kælderen. Der sker ikke en udvidelse af beboelsesarealet. I skriver, at man ikke behøver byggetilladelse. Andre steder på nettet skriver de, at man skal?


Mvh  
Ole N.


Kræver nyt badeværelse byggetilladelse?
bolius.dk
2021.17
Kære Ole N.


Hvis du bor i et almindeligt enfamiliehus, kræver det ikke hverken byggetilladelse eller anmeldelse at ombygge et eksisterende eller etablere et nyt badeværelse i et rum, der allerede er registreret som boligareal. Men hvis et nyt badeværelses opføres som tilbygning, i et uudnyttet loftrum eller i en kælder, vil det være en udvidelse af boligarealet og dermed kræve byggetilladelse, inden arbejdet går i gang. Så hvis arealet af det tidligere toilet i kælderen er registreret som boligareal(toilet), og rummet ikke udvides, behøver du ikke søge tilladelse. Men hvis det ikke er registreret som boligareal i BBR-registeret, eller hvis arealet øges, skal du søge byggetilladelse.


Du skal altid opfylde Bygningsreglementet og alle love og regler, der gælder på området: [Love og regler for badeværelser](/alt-om/badevaerelse/artikel/love-og-regler-om-badevaerelser/ "regler")

Visse fx el- og VVS- arbejder skal udføres af autoriserede installatører. Der gælder også for visse materialer fx vådrumsvinyl, at arbejdet skal udføres af certificerede håndværkere. Du skal være opmærksom på at orientere dit forsikringsselskab om ombygningerne, og sørge for at opdatere oplysningerne i BBR-registret, når arbejdet er færdigt.

